b'\n_START_ARTICLE_\nSvetovno prvenstvo v atletiki 2009\n_START_PARAGRAPH_\nSvetovno prvenstvo v atletiki 2009 je bilo 12. svetovno atletsko prvenstvo pod okriljem mednarodne atletske zveze (IAAF), ki je potekalo med 15. in 23. avgustom 2009 v Berlinu (Nem\xc4\x8dija). Ve\xc4\x8dina tekem se je odvijala na olimpijskem stadionu v Berlinu, le tekmi v maratonu in hitri hoji sta imeli za\xc4\x8detek in cilj pri Brandenbur\xc5\xa1kih vratih. Na prvenstvo je bil prijavljen 2101 atlet iz 202 dr\xc5\xbeav._NEWLINE_Najve\xc4\x8dji dose\xc5\xbeek prvenstva je uspel jamaj\xc5\xa1kemu atletu Usainu Boltu, ki je 16. avgusta s \xc4\x8dasom 9,58 s podrl svetovni rekord v teku na 100 metrov, 20. avgusta pa s \xc4\x8dasom 19,19 s \xc5\xa1e svetovni rekord v teku na 200 m. Primo\xc5\xbe Kozmus je v finalu meta kladiva 17. avgusta z metom 80,84 m osvojil zlato medaljo, s \xc4\x8demer je obranil naslov prvaka z Olimpijskih iger 2008 in dosegel najve\xc4\x8dji uspeh slovenskih atletov na svetovnih prvenstvih.'